ฐิติราช หนองหารพิทักษ์

พลเอก ฐิติราช หนองหารพิทักษ์ (เกิด 3 กันยายน 2501) รองผู้บัญชาการกองบัญชาการทหารมหาดเล็กราชวัลลภรักษาพระองค์ (3) หน่วยบัญชาการถวายความปลอดภัยรักษาพระองค์ (อัตรา พลเอกพิเศษ)นายทหารราชองครักษ์, รองผู้บัญชาการทหารมหาดเล็กราชวัลลภรักษาพระองค์ (3) หน่วยบัญชาการถวายความปลอดภัยรักษาพระองค์ (อัตราพลเอกพิเศษ) กรรมการใน คณะกรรมการโครงการราชทัณฑ์ปันสุข ทำความ ดี ด้วยหัวใจ
กรรมการในคณะกรรมการอำนวยการโครงการจิตอาสาพระราชทาน 904 วปร.
กรรมการในคณะกรรมการอำนวยการจัดงานอุ่นไอรัก คลายความหนาว , อดีตหัวหน้าสำนักงานรองผู้บัญชาการทหารมหาดเล็กราชวัลลภรักษาพระองค์ (3) หน่วยบัญชาการถวายความปลอดภัยรักษาพระองค์ อดีตนายทหารปฏิบัติการประจำ สำนักงานผู้บัญชาการทหารมหาดเล็กราชวัลลภรักษาพระองค์ หน่วยบัญชาการถวายความปลอดภัยรักษาพระองค์ อดีตผู้บัญชาการตำรวจสอบสวนกลาง และอดีตนายตำรวจราชสำนัก
ประวัติ.
พลเอก ฐิติราช เกิดเมื่อวันที่ 3 กันยายน พ.ศ. 2501 มีชื่อเล่นว่า หมู ทำให้บรรดานักข่าวมักเรียกว่า บิ๊กหมู 
พลเอก ฐิติราช จบการศึกษาระดับมัธยมศึกษาตอนต้นจาก โรงเรียนโยธินบูรณะ และจบ การศึกษาระดับมัธยมปลาย จากโรงเรียนเตรียมทหาร รุ่น 18 จบปริญญาตรี รัฐประศาสนศาสตรบัณฑิต โรงเรียนนายร้อยตำรวจ รุ่น 34 และปริญญาโท รัฐศาสตรมหาบัณฑิต จุฬาลงกรณ์มหาวิทยาลัย
ด้านชีวิตครอบครัวสมรสกับ รองศาสตราจารย์ ทันตแพทย์หญิง ดร.ภฑิตา ภูริเดช หนองหารพิทักษ์ น้องสาวของ พลเอก จักรภพ ภูริเดช รองผู้บัญชาการหน่วยบัญชาการถวายความปลอดภัยรักษาพระองค์ และผู้บัญชาการทหารมหาดเล็กราชวัลลภรักษาพระองค์
การทำงาน.
พลตำรวจโท ฐิติราช เริ่มต้นรับราชการในตำแหน่งรองสารวัตรสืบสวนสอบสวน สถานีตำรวจนครบาลลุมพินี จากนั้นจึงได้ก้าวหน้าในหน้าที่ขึ้นมาตามลำดับ
ต่อมาเมื่อวันที่ 15 มกราคม พ.ศ. 2558 พลตำรวจโท ฐิติราช ขณะมียศเป็นพลตำรวจตรี และดำรงตำแหน่งรองผู้บัญชาการตำรวจสอบสวนกลาง ได้รับแต่งตั้งให้เป็นผู้รักษาราชการแทนผู้บัญชาการตำรวจสอบสวนกลาง แทน พลตำรวจโท พงศ์พัฒน์ ฉายาพันธุ์ ที่ถูกปลดออกจากตำแหน่งและให้พ้นจากราชการ เนื่องจากกระทำผิดวินัยร้ายแรง ก่อนที่ต่อมา พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จะมีพระบรมราชโองการโปรดเกล้าโปรดกระหม่อมแต่งตั้งให้ดำรงตำแหน่งผู้บัญชาการตำรวจสอบสวนกลางตั้งแต่วันที่ 7 เมษายน พ.ศ. 2558 พร้อมกับพระราชทานยศ พลตำรวจโท ในวันเดียวกัน
ต่อมาเมื่อวันที่ 27 กันยายน พ.ศ. 2559 มีพระบรมราชโองการโปรดเกล้าฯ แต่งตั้งพลตำรวจโท ฐิติราช ให้ดำรงตำแหน่งนายตำรวจราชสำนัก มีผลย้อนหลังตั้งแต่วันที่ 1 มิถุนายน ปีเดียวกัน
ต่อมาเมื่อวันที่ 4 กันยายน พ.ศ. 2561 พระบาทสมเด็จพระวชิรเกล้าเจ้าอยู่หัว (ขณะดำรงพระราชอิสริยยศสมเด็จพระเจ้าอยู่หัวมหาวชิราลงกรณ บดินทรเทพยวรางกูร) มีพระราชโองการโปรดเกล้าฯ ให้โอนย้ายพลตำรวจโท ฐิติราช มาเป็นข้าราชการในพระองค์ ฝ่ายนายทหารสัญญาบัตร ตำแหน่งนายทหารปฏิบัติการ ประจำสำนักงานผู้บัญชาการทหารมหาดเล็กราชวัลลภรักษาพระองค์ สังกัดหน่วยบัญชาการถวายความปลอดภัยรักษาพระองค์ พร้อมกับรับพระราชทานยศพลโท นอกจากนั้นเมื่อวันที่ 17 กันยายน พ.ศ. 2561 ยังมีพระราชโองการโปรดเกล้าฯ ให้พลโท ฐิติราช รับราชการในตำแหน่งนายทหารราชองครักษ์เพิ่มด้วย โดยพระราชโองการทั้งสองฉบับนี้มีผลตั้งแต่วันที่ 28 กันยายน ปีเดียวกัน
ต่อมาเมื่อวันที่ 14 มกราคม พ.ศ. 2562 มีพระราชโองการโปรดเกล้าฯ ให้พลโท ฐิติราช รับราชการในตำแหน่งหัวหน้าสำนักงานรองผู้บัญชาการทหารมหาดเล็กราชวัลลภรักษาพระองค์ (3) หน่วยบัญชาการถวายความปลอดภัยรักษาพระองค์ (อัตรา พลโท) มีผลย้อนหลังตั้งแต่วันที่ 8 มกราคม ปีเดียวกัน 
ต่อมาเมื่อวันที่ 5 กรกฎาคม พ.ศ. 2562 พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ ให้พลโท ฐิติราช ดำรงตำแหน่งรองผู้บัญชาการทหารมหาดเล็กราชวัลลภรักษาพระองค์ (3) หน่วยบัญชาการถวายความปลอดภัยรักษาพระองค์ (อัตราพลเอก) และพระราชทานยศพลเอก มีผลย้อนหลังตั้งแต่วันที่ 27 มิถุนายน ปีเดียวกัน